રાહુલ ગાંધીની સોમનાથ યાત્રા બાદ શરૂ થયેલ વિવાદમાં રોજ એક નવો મુદ્દો ઉમેરાતો જાય છે. કોંગ્રેસ અને ભાજપ બંને એકબીજા પર નિશાન સાધવાની એક પણ તક જતી નથી કરી રહ્યા. શુક્રવારે કોંગ્રેસના વરિષ્ઠ નેતા રાજ બબ્બરે ભાજપના રાષ્ટ્રીય અધ્યક્ષ અમિત શાહ પર આકરા પ્રહારો કર્યા હતા. તેમણે અમિત શાહને જૈન ગણાવ્યા હતા. તેમણે કહ્યું હતું કે, 'અમિત શાહ પોતાને એક હિંદુ કહે છે, પરંતુ તેઓ એક જૈન છે.' ઉલ્લેનીય છે કે, અમિત શાહ જૈન નહીં, પરંતુ વૈષ્ણવ વાણિયા છે. રાજ બબ્બરે આગળ કહ્યું કે, 'રાહુલ ગાંધીનો સવાલ છે તો, તેમના પરિવારમાં શિવભક્તિ લાંબા સમયથી થઇ રહી છે. ભૂતપૂર્વ વડાપ્રધાન ઇન્દિરા ગાંધી રૂદ્રાક્ષ પહેરતા હતા, જે માત્ર શિવ ભક્તો જ પહેરે છે.'